
Ärivobs yelodi deglulid gasedila obsik. Ekö redakanapened se 
„»Volapükagased pro Nedänapükans” pötü yelod deglulid gasedila et 
dätü del balid yanula, yela 1950 fa Dokan Arie de Jong, kel äbinom 
redakan tü tim et:- 


„Me nüm at yelod deglulid gaseda obsik primon. Fredobs dö sek at, e 
danobs utanis valik, kels egivons demü at läükotis oksik. Ab no 
kotenobs. Nüm alik binädon te me pads fol. Atos binon tu nemödik. 
Demü bükafräds jerik ye no mögos ad mödükumön numi at, pläsif num 
limanas Volapükaklubas bofik, ed ut lebonedanas gaseda at 
gretikumons. Sekü kod at, begobs reidanes valik obsik ad keyufön 
nämiko ad gretükumön numi at. Posä ‘Schleyer’ idatikom Volapüki 
okik, no äbinos fikulik ad jafön ma sam sita fa om pedisinöla volapükis 
votik, ko sek, das nu näi Volapük i mekavapüks votik pagebons as 
valemapüks, e das igo ai dönu volapüks padatikons. If betikoy gudiko 
dini, no mutoy-li üfo dasevön, das binos fopik ad labön volapükis 
mekavik mödik? Dial ela ‘Schleyer’ ga äbinon, das ögebädoy in 
dakosäd bevünetik mekavapüki bal. Atos no binon-li i nog nu dial? If 
dasevoy atosi, stütolös kluo steifi obsik, e steifolös ad slüdön alani ad 
slopön Volapüki!” 


Ereidob redakanapenedi löpik ko nited mödik. Pos yels 
luldegfol, noetis kinik kanobs-li mekön? Äs Dokan de Jong, danob 
utanis valik, kels egivons demü at läükotis oksik. Nen ons, gasedil 
obsik no pubonöv timü at. No kotenom redakan, bi, ünü yel 1950, nüm 
alik gasedila äbinädon te me pads fol. Anu binobs läbikums, bi gasedil 

(Fövot redakanapened pubon su pad teldegfolid) 

EL „LIMERICK” 


BEPENAM: El „limerick” binon poedot cogedik labü liens lul ma 
skemat rimik : a a b b a. 


RIG 

Se zifil Limerick (Lireyän) finü yeltum degzülid, kiöpo äsagoy, das kor 
»Vilol-li kömön lü el Limerick?” päkaniton bevü liänems no preparöls 
tö kolköms. 


SKIL SÄSANTIK 

Ad penön eli „limerick,” mutoy brefükön vödis mödik ad vöds 
nemödikum nen perön sinifi binälik konota. Do poedotil binon 
cogedik, too kanoy nüdugön yegädis fefik kobü dälod cogedik. Ekö 
sams tel : sam balid binon löliko cogedik; sam telid ye tefon yegädi 
fefik, sevabo : snat bolitanas, ab ko dälod cogedik:- 


Kat lezilik ifanon mugi. Bolitan, kel löfom verati, 

No ädälon one mofugi. Kel komandom levemo i snati. 
Nu no labob stömi No tefon oki it, 
Ad gebön nünömi Ven tikobs dö bit 

Kodü kat, kel ifanon mugi. Bolitana, kel löfom verati. 


FOMS TEL ELA „LIMERICK” 

Poedotils löpik labons fomi balugik, sevabo : lien balid e lien lulid 
binons pluuneplu ots. Ön mod at tikamagot cifik pakazeton. Ab no 
binos so ma fom telid, kiöpo lien balid e lien lulid binons difiks. Do 
no kazetoy tikamagoti cifik, too laboy spadi mödikum ad lölöfükön 
yegädi, samo:- 





Vomül se reigän Svedänik Giviälan lü mens defädik, 
Äbinof so vemo pinädik. Desin oma binon fe dädik. 
Äbleibof ga fidön; Pöfikanes daem, 
Ofi no kanoy kidön Famülanes faem. 


Kodü veit bälida dränik. Bitom ai äs man ya cädik. 

PLÖP U NEPLÖP ELA „LIMERICK” 

El „limerick” sekidon de ritmut kazetik. Jenöfo ritmut binon veŭtikün. 
Ad atos, vöds pegeböl mutons vobädön ritmuti liföfik;, sekü atos, vöds 
lonöfik mutons pavälön. In Volapük kazet falon sui silab lätikün 
vödas labü silab plu ka bal. Sekü atos, pron püka dalabon dränöfi, kel 
defon pükes votik. Ologoy de sams fol löpo, das vobed alika binon mu 
vilälik. 





VÜD REIDANES GASEDA 

Bi literat Volapüka tefü els „limericks” no binon mödik, reidans gaseda 
at pavüdons ad penön poedotili atsotik e ad sedön oni redakane diseinü 
notäd in gased. 


k R h a l l h h e e e e e 
OTGENIÄLEF IN TAKÄDASTAD 








Cifazif Berlin (Deutän) obinon zif balid ad labön lomi pro otgeniälans 
in takädastad. Zif at, kel dalabon sifali otgeniälik, äsi komotanefi 
otgeniälik gretikün läna, spelom ad maifükön lomi labü lödateads 
baltumluldeg ünü yel 2006. Lom obinon in harat ela Schoeneberg, kel 
binon harat otgeniälik zifa. 


M k h h u e h h e h e e e h 
TE PLAD AD STANÖN 


Mens in tat ela Victoria in Laustralän suno okanons välön, va 
posepülons löiko. Jüi mens foldegmil okanons takädön su futs ifü 
lobüloy disini at. In jenet et, sepülöp at obinon sepülöp „löik” balid 
Laustraläna. Penditamod somik obinon nejerikum, ka sepülam 
kösömik. 


w k k k e R u k k k 


Tf vilol gudükumön voli, primolöd me ol it! 

EL ‘NESOPHILIA’ - U EL ‘NESOMANIA'-LI? 
Fa hiel Adrian Pilgrim 





Binob 'nesophilos': löfob nisulis. Nisulis valik. If dil taila 
pezüon fa vat, nitedälob sunädo tefü on. Vilob vestigön oni, yöbön 
dö on, dalabön oni. Lesiö! Labob buamis ömik. Nisuls anik binons 
so gretiks, das perons leigasotöfi okas, e ti glömoy, das jenöfo binons 
nisuls. Nisuls votik no labons fomi nitedik - nisuls klöpik binons, äs 
sirkots, boso naütiks tefü nendöf ä leig okas. Ab ats binons nesuviks. 
Pluamanum onas jänälons obi. 


El ‘nesophilos,’ äs ob it, välon ad lödön su nisul, bi suvo nisul, 
soelölik, seko pejelöl fa mel ta fluns plödik, dakipon dientifi ä pösodöfi 
oka, e binon it daluval labü planaluval, äsi nimaluval löniks, klimat, pöp, 
kuliv e pük u dialeg patik, kelis no tuvoy votaseimo. Kanoy sevön 
valikosi tefü nisul; sevön oni lölöfiko, nätimiko. 


Jenets sevärikün ela ‘nesophilia’ klienons ad el ‘nesomania, stad 
pidabik, kel pakaladon fa ledranäl ad lifidön vakenis visitölo nisulis 
mödik, ad konletön onis äs man tikavikum, kel konletom bukis, 
flinükamamäkis, u yegis bösina. Dasevädükami lemuik ela ‘nesomania’ 
küpedoy ven sufäb, posä elifidon vakenis somik, gekömon lü nisul, 
kiöpo lödon e primon sunädo ad reidön bukis - igo ad penön buki - 
tefü nisuls. In stad et, maläd binon ya nesanovik e mutoy dälön 
föfiogoli ona nen tasteif. 


Dü tumyels pepasetöl, äkredoy, das ädabinon sanamed. Ven 
kleudan seimik glüga vönik Kältik Lireyina e Skotäna äjonom 
sümptomis ela ‘nesomania, ävüdoy omi ad lödön soaliko su nisul 
smalikün. Äcedoy seko, das fino säkäd önepubon. Pök kion! Ti 
nepläiko sanamed äbadükumon malädi soiko, das kleudan keliedik 
ägekömom läbo lü nisulül oka, ed igo änotodom desiri ad pasepülön us 
pos dead oka! 


Läbo el ‘nesomania’ nesuvo dabinon su kontinän Yuropik, kiöpo 

suvöf ota binon gretikum in Grikän, Danän e Greta-Britän, ka, samo, in 
Lösterän u Bulgarän. Steifs nulädik e jeriks ad sanön malädi kodons, in 
Danän e Skotän, bumi ponas bevü nisuls ad distukön soalöfi pelöföl 
somödo ela ‘nesophilos, e, in Nedän, moükami mela, kel züon nisuli, 
ad yümön oni ko tail nilädik. Too, ukanoy neluveratiko gebön metodis 
somik in läns äs Grikän, Bahamayän, Lindonesiyän, Kiribatän u in topäds 
anik Polesiyäna. Us el ‘ʻnesomania’ reigon ed oreigon nebefeitoviko. 


Leek kekeeekeekeeeeee 
MUSKIT E LEON 


Ünü del seimik muskit mäpüdik äsagon leone: 
„Cedol-li, das binol nämikum ka ob?” 

Leon ägeon pleidäliko muskite äs fopane 
Drolik, e nenkudo ämuadon pö mob. 


Muskit äfövon: „Komipöl te sevol ad klavön, beitön, 
Ab in vol no ai binon näm, kel diston! 

Fino evilon muskit trigik stäni ta leon löükön. 

Nen pats mödikum trompet ad krig tonon. 


Eprimon muskit ad stegülön leoni efe nenropo. 

Ad jelodön oki, etridodon oki 

Leon. Evunon mudi me kluvs japikün oka nenstopo. 
Vokon leon: „Saidö! dunölo hoki. 


Etoenon vikodahümi muskit, e ya emofliton, 
Ab liedo, nensevo, erivon vifo 

In raänidaspuled, kö raänidil äs cädan biton. 
Äsagon „Benokömö! Stebedob fifo. 

Eprimon raänidil faemik ad sugön bludi smekik 
Se muskit pefanöl. E muskit seifon: 

„Vo ebemastikob leoni jeikik, 

Ab muskiti raänidil edeidon!” 


II1:22:2005 
SAGAT MENIK 
Fa hiel Anatole France 


Sosus plin yunik isökom fati oka su tron Persäna, äleadom 
kömön kadämanis valik reigäna oka, ed äsagom omes: 


„El dokan Zeb, tidan oba, etidom obe, das reigätans pökomsöv 
nepluo if päkleilükoms fa sam tima pasetik. Sekü atos, vilob 
studön yelabukis pöpas. Büdob oles ad mekön jenavi valemik e 
ad nekälön nosi ad lölöfükön oni.” 


Kadämans äpromom ad kotenükön desiri plina, e, 
mogolöls, äprimikoms ad dunön vobi gretik at. Pos yels teldeg, 
ägekömoms lo reg, fa jamods degtel pesököls, alik kelas äpolons 
toumis lultum. Sekretan Kadäma äbiegädom lo tron, ed äsagom 
vödis sököl: 


„O Mayed Orik! Kadämans reigäna Orik laboms blesir gretikün 
ad pladön fo futs Orik jenavi valemik, keli efidunoms ma desin 
Mayeda Orik. Us dabinons toums mälmil, kels ninükons 
valikosi, kelis äkanoms konletön tefü süds pöpas e fätots 
lampöränas. Eläükoms kronigis vönik, kels läbo pedakipoy, ed 
eämagodoms onis medü noets mödik tefü taledav, timav äsi 
dip.” 


Reg ägespikom: 


„O Söls digik, danob olis vemo demü töbid olas in tef at. Ab 
jäfikob me kuds reigäna. Zuo, ebäldikob dü tim ünü kel 
ävobols. Elükömob, äsä sagom poedan Persänik, lü zänod 
lifavega, ed igo if odeadob tü bäldot gretik, no kanob spelön ad 
tuvön timi saidik ad reidön jenavi so luniki. Sekü atos, 
popladon in ragivs reigäna. Vilols-li begö! jafön de on 
naböfaninädi, kel baiädon bai bref dabina menik?” 

Kadämans Persäna ävobom nog yels teldeg, täno 
äblinoms rege toumis balmil lultum su jamods kil. 


„O Mayed Orik!” äsagom sekretan laidik me vög fibik, 
„ekö vob nulik obas. Cedobs, das no enekälobs nosi veütiki.” 


„Atos kanos binön veratik,” äsagom reg, „ab no oreidob 
oni. Binob bäldikan; dunots lunik no lönedons ad bäldot oba; 
brefükumolös nogna vobi at nen zög.” 


E jenöfo no äzögoms. Pos yels deg, ägekömoms fa leefad 
yunik pesököl, kel äpolon toumis lultum. 


„O Mayed Orik!” Kotenob, das ebrefükob valikosi,” 
äsagom ome sekretan laidik. 


„No ebrefükol saidiko valikosi,” ägespikom reg. „Binob 
finü lif oba. Brefükolöd! Brefükolöd!! If vilol, das sevob, büä 
odeadob, jenavi menas. 


Älogoy sekretani laidik fo ledom rega pos yels nog luls. 
Ägolom yufü stütods, ed ädugom me mütöm cuki smalik, kel 
äpolon buki bigik su bäk. „Vifö!”  ävokädom calan „reg 
deadom.” 


Jenöfo reg äseatom su deadabed. Visü kadäman e buk 
bigik oma, äsagom nennatemiko: „Odeadob nen sevön jenavi 
menas!” 


„O Mayed Orik!” ägespikom kadäman, nilü dead äs reg, 
„onaböfadönuob osi ole medü vöds kil: ämotons, äsufons, 
ädeadons.” So fino älärnom reg Persäna jenavi valemik. 

obsik binädon me pads jöl — seko eteloy numi padas! Zuo „Vög 
Volapüka” pubon almuliko, ab „Volapükagased pro Nedänapükans” 
äpubon altelmuliko. Ma Dokan de Jong bükafräds äbinons tu jeriks, ab 
ün tim et nünöm no ägebidon ome. Too din bal binon verätik, sevabo, 
das ilabom lebonedanis mödikum ka ob. Fino, tefü volapüks votik, din 
binon votik adelo. ` Tü tim ela de Jong, ädabinons volapüks mödikum, 
bi mens änitedälons plu tefü ons. Anu num menas, kels nitedälons tefü 
volapüks votik binons nemödikums. Plao mens buons ad lärnön pükis 
netik. Ab din bal binon fümik, sevabo: Dokan de Jong öplidom ad 
sevön, das nog dabinon gased pro Volapükaflens in Volapük! 


Valikosi Gudikün Oles ed Olikanes 


sedom Ji 


e. . . . e . . . . 
NEM JAPIK 
Fa h edgwell 





Ünü yels 1960-id, ven äjulob in zif Braintree, alyelo äjenon 
soar pro pals cilas. Bü jenäd at ämutobs penön nemis 
tidanas su papürakötot, kobo ko nem lärnoda, keli ätidons. 


Benö! Änemobs balani tidanas obsik „Spike” (Volapüko: 
„Stig”). Balan hipulas ipenom nemi at su papürakötot pro 
pals oka! Ven atans äkobikons ko tidan tefik, äsäkons ome: 
„Binol-li Söl Spike?” Ägespikom: „Vo kredob, das so nemoy 
obi anikna!” 


tetett tttttttgtte 
TUVEDOT RÄTA FEBULA 
Lulak obinon lafafulik tü del baltumzüldegzülid. 


